"רומיאו ויוליה" בתיאטרון באר שבע. מימין לשמאל: תום אבני, יוגב יפת ותום חגי, 2015
אבני ב-2009
**תום אבני** (נולד ב-20 באפריל 1986 באילת) הוא שחקן טלוויזיה, תיאטרון וקולנוע, מנחה טלוויזיה, במאי ומדבב ישראלי.

ביוגרפיה
--------

אבני נולד באילת. אביו, ניר אבני, היה יליד הארץ ממוצא ליטאי ופולני, עסק בצלילה והיה ממקימי ריף הדולפינים המקומי, ואמו, עופרה בר ציון, היא ילידת הארץ ממוצא אלג'יראי, שהייתה מורה למחול.

קריירה
------

הופעתו הראשונה של אבני על מסכי הטלוויזיה הייתה ב-1990, בגיל 4, בתוכנית "מסיבת גן".

בשנת 1996 זכה לחשיפה משמעותית ראשונה, כשהוא בן 10, כשגילם את מוגלי, התפקיד הראשי במחזמר "ספר הג'ונגל", לצד טוביה צפיר וחנוך רוזן. ב-1997 הוא כיכב והנחה את מופע הפסטיגל, ואף הגיע למקום השני בתחרות עם השיר "לונה פארק", אותו ביצע ביחד עם נליה צמחמן.

שנה אחר כך, יצא לאקרנים סרט הקולנוע "סופר בוי", בו גילם אבני את התפקיד הראשי. בשנים שלאחר מכן, השתתף אבני במחזות הזמר "מלך סיאם" (2000), "קטנטנות" (2002), "תום סוייר והאקלברי פין" (2003) ו"אלאדין" (2004).

בשנת 2002 הצטרף לצוות מנחי ערוץ הילדים, בגיל 16 בלבד.

בשנת 2003 השתתף בחמישה פרקים בסדרה הארגנטינאית "פינת אור". בשנת 2004 השתתף אבני במופע עם כוכבי הסדרה "פינת אור" בארץ ובאותה שנה דיבב גם את הסרט "פיטר פן".

במהלך השנים 2008-2005 עשה אבני את שירותו בצה"ל בלהקה צבאית של חיל החינוך. בשנת 2005 השתתף במופע "שיר נולד", והחל לככב בסדרת הילדים של ערוץ הילדים "השמיניה" שם גילם את דמותו של דניאל האריס. בהמשך השנה דיבב בסרט "לרדת מהפסים". בשנת 2007 עלתה בערוץ הילדים ובהוט 3 תוכנית מוקומנטרית שעוקבת אחר חייו בשם "24/7 - תום אבני", שזכתה לשבחים רבים. באותה שנה אף השתתף בפסטיגל.

אבני השתתף בטלנובלות "האלופה" ו"בובות", שתיהן בערוץ "הוט 3", בשנים 2007–2008. ב-2008 הצטרף לצוות השחקנים של העונה השנייה בסדרה "האי", בתפקיד ריק ברודי.

ב-24 ביוני 2009 עזב את ערוץ הילדים.

בשנת 2010 שיחק לצד ליאור אשכנזי וגל זייד בסרטה של סיגל אבין "לא תדעו עוד צער", אשר נעשה כחלק מ-48 שעות.

בשנת 2011 שיחק בסדרת הדרמה של yes, "אורים ותומים" בתפקיד ביני מלצר, נער הפוסטר של ישיבת הר צור. באותה שנה השתתף בפאנל המומחים בתוכנית "האיש הכי מטומטם בעולם".

החל מאוגוסט 2011 הופיע אבני בתפקיד אדם רוזן, אחיהם של שי ואיתמר, בכל שמונה העונות של הסדרה הקומית "סברי מרנן", המשודרת במסגרת שידורי קשת.

בשנת 2016 שיחק בסרטו של אבי נשר "החטאים" בתפקיד ג'רמי קוטלר, בעלה של ננה מילר, אותה מגלמת נלי תגר.

בשנת 2018 גילם את דמותו של יניר נחושתן בסדרת הדרמה "שלטון הצללים" ששודרה ב-HOT, בנוסף שיחק גם בסדרה "יש לה את זה". באותה שנה ביים את פרק הסיום של הסדרה "שכונה".

בשנת 2019 גילם את אדוניה בנו של דוד בהצגה "הבא אחריו", מותחן פוליטי מאת שחר פנקס ובבימויה של שיר גולדברג.

בשנת 2020 שיחק בסדרה "שעת נעילה" ששודרה בכאן 11 את סרן תמיר, קצין במחנה נפח. בשנה זאת גם השתתף בפסטיגל בפעם השלישית, בתור "הפתעת הפסטיגל".

בשנת 2021 שיחק בסרטו של אבי נשר "תמונת הניצחון", בתפקיד ירח בלייברג.

בשנת 2022 ביים את "תעודות הזהות" ב"האח הגדול". כמו כן, שיחק בתיאטרון הקאמרי בהצגה "אני סבתא שלךָ", שכתב איתי סונטג.

בשנת 2023 שודרה ב"כאן 11" הסדרה "מלאך משחית", בה גילם אבני את דמותו של הפיזיקאי דב באר.

חיים אישיים
-----------

אבני נשוי לזמרת והשחקנית לירז צ'רכי והשניים הורים לשתי בנות.

קישורים חיצוניים
----------------

ויקישיתוף מדיה וקבצים בנושא **תום אבני** בוויקישיתוף
* תום אבני, ברשת החברתית אינסטגרם
* תום אבני, במיזם "אישים" לתיעוד היצירה הישראלית
* תום אבני, במסד הנתונים הקולנועיים IMDb (באנגלית)
* תום אבני, באתר MusicBrainz (באנגלית)
* תום אבני, דף שער בספרייה הלאומית
* ערן סויסה, פצצת התום, באתר ישראל היום, 25 במרץ 2013
* הדס בשן, ‏"נכנעתי לחיים, אני אבא", באתר ‏מאקו‏, 30 בנובמבר 2016
* רפי רשף בתכנית ראיונות אחד על אחד עם תום אבני, אינטימי: "לא הייתי ממליץ לילד להיות שחקן" , באתר nana10‏, 26 בינואר 2017
* אתר למנויים בלבד נבו זיו, קץ לילדות, באתר "ידיעות אחרונות", 15 באפריל 2018
* אבנר שביט‏, "להתנגד לנישואים גאים זה חושך, אין מילה אחרת": תום אבני מדבר, באתר וואלה!‏, 14 ביוני 2018
* זוהר אורבך, ‏לירז צ'רכי חתכה קולורבי, וברגע הזה תום אבני התאהב בה, באתר ‏מאקו‏, 22 בדצמבר 2022

הערות שוליים
------------

1. 1 2 3 4 5  קובי מידן,  ראיון עם תום אבני, בתוכנית "סוכן תרבות", סרטון בערוץ "כאן 11", באתר יוטיוב, 31 במרץ 2023
2. ↑  סרטונים נועם כהן, ‏צפו בטריילר לסרט "תמונת הניצחון", באתר ‏מאקו‏, 1 בספטמבר 2021
3. ↑  אני סבתא שלך, באתר התיאטרון הקאמרי
4. ↑  יוני פרוים, מזל טוב: לירז צ'רכי ילדה בת שנייה, באתר ynet, 12 באפריל 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298440105171
* ISNI: 0000 0004 0207 4775
* LCCN: no2018137141
* MusicBrainz: 6f8e3d46-ac3f-48b0-bbd2-7d8bc3e1f69e
* VIAF: 13154865866159941115
* WorldCat: lccn-no2018137141

 |